b"\n_START_ARTICLE_\nTrist\xc3\xa1n de Luna y Arellano\n_START_SECTION_\nBiografia\n_START_PARAGRAPH_\nDescendent d'una fam\xc3\xadlia castellana establerta a Ciria i Borobia, i cos\xc3\xad d'Antonio de Mendoza, primer virrei de Nova Espanya, i de Juana de Zu\xc3\xb1iga, dona d'Hern\xc3\xa1n Cort\xc3\xa9s, poc se sap d'ell fins que va arribar, al voltant de 1530, a Am\xc3\xa8rica. Va ser pare de Carlos de Luna y Arellano, governador de Yucat\xc3\xa1n, el 1604.\n_START_SECTION_\nExpedici\xc3\xb3 amb Francisco V\xc3\xa1zquez de Coronado\n_START_PARAGRAPH_\nVa acompanyar Francisco V\xc3\xa1zquez de Coronado en l'expedici\xc3\xb3 que aquest va emprendre al nord de M\xc3\xa8xic a la recerca de C\xc3\xadbola i les set ciutats d'or. Inici\xc3\xa0 el viatge com a capit\xc3\xa0 de cavalleria i en finalitzar-lo fou ascendit a tinent general. L'expedici\xc3\xb3 va partir de Compostela, a l'actual estat de Nayarit. A Culiac\xc3\xa1n, Sinaloa, es va dividir en dues: la m\xc3\xa9s lenta viatjava amb indis a peu, bestiar i prove\xc3\xafments, mentre l'altra, m\xc3\xa9s lleugera, viatjava a cavall. Trist\xc3\xa1n de Luna va ser nomenat segon al comandament de l'expedici\xc3\xb3 capdavantera, dirigida per V\xc3\xa1zquez de Coronado._NEWLINE_L'expedici\xc3\xb3 va travessar l'avui estat de Sonora, va capturar els pobles dels zuni el juliol de 1540 i va marxar cap a Tiguex, Nou M\xc3\xa8xic, on van aixecar un campament tot esperant la resta de l'expedici\xc3\xb3. D'all\xc3\xa0 van partir a la recerca de les m\xc3\xadtiques ciutats de C\xc3\xadbola i Quivira: durant trenta-set dies van explorar la regi\xc3\xb3 fins que V\xc3\xa1zquez de Coronado va decidir tornar per reunir-se amb la resta de l'expedici\xc3\xb3. Els dos grups es van trobar i van passar l'hivern a Tiguex, prop de Santa Fe, a la vora del Rio Grande. L'expedici\xc3\xb3 va acabar en frac\xc3\xa0s.\n_START_SECTION_\nGovernador de la Florida\n_START_PARAGRAPH_\nEl 1545 es va casar amb Isabel de Rojas, v\xc3\xaddua de Juan Vel\xc3\xa1zquez i Francisco Maldonado i hereva de les seves fortunes, amb la qual tindria dos fills. El 1548 va ser enviat a Oaxaca per sufocar un aixecament ind\xc3\xadgena. El seu fill Carlos de Luna y Arellano va ser capit\xc3\xa0 general i governador de Yucat\xc3\xa1n._NEWLINE_El 1557 el virrei Luis de Velasco li encarreg\xc3\xa0 una expedici\xc3\xb3 a Santa Elena, a la costa atl\xc3\xa0ntica dels actuals Estats Units per establir un lloc avan\xc3\xa7at. Va partir cap a la destinaci\xc3\xb3 amb el t\xc3\xadtol de governador de la Florida, al comandament de 500 soldats i 1.000 colons. L'agost de 1559 va arribar a la badia de Pensacola, on va fundar la ciutat de Santa Mar\xc3\xada, un dels primers assentaments europeus als actuals Estats Units i que poc despr\xc3\xa9s fou destru\xc3\xafda per un hurac\xc3\xa0. Desorientat i sense poder trobar el cam\xc3\xad de Santa Elena, va enviar un vaixell, que va naufragar en una tempesta. Rellevat del c\xc3\xa0rrec, se li va ordenar anar a Espanya a donar compte dels seus actes i va ser destitu\xc3\xaft del c\xc3\xa0rrec. Va tornar a Am\xc3\xa8rica, morint a Ciutat de M\xc3\xa8xic el 1573."